
Cyhoeddwyd dan nawdd Cynllun Adnoddau Addysgu a Dysgu CBAC

Mae’r deunydd hwn wedi’i gymeradwyo gan CBAC ac mae’n cynnig cefnogaeth o ansawdd uchel ar gyfer cyflwyno cymwysterau CBAC.

Er bod y deunydd hwn wedi bod trwy broses sicrhau ansawdd, mae’r cyhoeddwr yn dal yn llwyr gyfrifol am y cynnwys.

Gwnaed pob ymdrech i gysylltu â’r holl ddeiliaid hawlfraint, ond os oes unrhyw rai wedi’u hesgeuluso’n anfwriadol, bydd y cyhoeddwyr yn falch o wneud y trefniadau angenrheidiol ar y cyfle cyntaf.

Cynnwys

Sut i ddefnyddio’r llyfr hwn

Rhan A

Cristnogaeth

  1 Cristnogaeth: Credoau a dysgeidiaethau

  2 Cristnogaeth: Arferion

Bwdhaeth

  3 Bwdhaeth: Credoau a dysgeidiaethau

  4 Bwdhaeth: Arferion

Islam

  5 Islam: Credoau a dysgeidiaethau

  6 Islam: Arferion

Iddewiaeth

  7 Iddewiaeth: Credoau a dysgeidiaethau

  8 Iddewiaeth: Arferion

Rhan B

Themâu moesegol

  9 Materion perthnasoedd

10 Materion hawliau dynol

Ffocws ar yr arholiad

Cydnabyddiaeth

Geirfa


Sut i ddefnyddio’r llyfr hwn

Cyflwyniad

Mae’r llyfr hwn yn ymdrin â chynnwys pwnc Uned 2: Crefydd a Themâu Moesegol o safbwynt Cristnogaeth, Bwdhaeth, Islam ac Iddewiaeth, ar gyfer cymhwyster newydd CBAC TGAU Astudiaethau Crefyddol.

Mae’r llyfr hwn yn dilyn trefn manyleb CBAC i helpu myfyrwyr ac athrawon i weithio drwy unrhyw gwrs astudiaeth yn nhrefn y fanyleb.

Mae’r llyfr yn cynnwys gwybodaeth am bob un o’r cysyniadau allweddol a chynnwys manwl ar gyfer pob rhan o’r fanyleb.

Beth yw’r strwythur asesu?

Mae’r strwythur asesu ar gyfer cymhwyster TGAU Astudiaethau Crefyddol yn gofyn i’r myfyrwyr gwblhau dau bapur arholiad – un ar Uned 1 Crefydd a Themâu Athronyddol ac un ar Uned 2 Crefydd a Themâu Moesegol

Mae’r cynnwys yn y llyfr hwn yn ymdrin ag Uned 2 yn unig.

Rhan A

Mae Rhan A yn archwilio credoau a dysgeidiaethau craidd dwy grefydd.

Ar gyfer adran gyntaf Rhan A mae’n rhaid i fyfyrwyr astudio Cristnogaeth.

Ar gyfer ail adran Rhan A mae’n rhaid i fyfyrwyr astudio un arall o grefyddau’r byd. Dim ond Bwdhaeth, Islam ac Iddewiaeth sy’n cael sylw yn y llyfr hwn.

Hyd y papur arholiad ar gyfer yr uned hon yw dwy awr.

Rhan B

Mae Rhan B yn archwilio dwy thema foesegol:


•  Materion perthnasoedd

•  Materion hawliau dynol



Mae’n rhaid i’r rhain gael eu hastudio o safbwynt Cristnogaeth ac un arall o grefyddau’r byd, a ddylai fod yr un fath â’r ail grefydd a astudioch chi ar gyfer Rhan A.

Amcanion asesu

Ym mhob adran mae mathau gwahanol o gwestiynau ar y papur arholiad i asesu’r ddau amcan asesu gwahanol. Cyfeirir at yr amcanion asesu fel AA1 ac AA2 yn y fanyleb.

Mae’r ddau amcan asesu gwahanol yn profi gwahanol elfennau o’ch gwybodaeth a’ch dealltwriaeth grefyddol.

Yn yr arholiadau TGAU, mae pob amcan asesu yn werth 50 y cant o gyfanswm y marciau.

Amcan asesu 1

Mae angen i chi ddangos gwybodaeth a dealltwriaeth o grefydd a chred*, gan gynnwys:


•  credoau, arferion a ffynonellau awdurdod

•  y dylanwad ar unigolion, cymunedau a chymdeithasau

•  tebygrwydd a gwahaniaethau o fewn a/neu rhwng crefyddau a chredoau.



Bydd ffurf y cwestiynau ar gyfer yr amcan asesu hwn yn amrywio ond dyma rai cyfarwyddiadau cyffredin:


•  Beth yw ystyr …? neu Beth yw ystyr ………. i Gristnogion/Mwslimiaid/Iddewon/Bwdhyddion?

•  Disgrifiwch …

•  Esboniwch …



Amcan asesu 2

Mae angen i chi ddadansoddi a gwerthuso agweddau ar grefydd a chred*, gan gynnwys eu harwyddocâd a’u dylanwad.

Bydd ffurf y cwestiwn ar gyfer yr amcan asesu hwn yn rhoi gosodiad i chi ac wedyn y cyfarwyddyd canlynol:

Trafodwch y gosodiad hwn gan ddangos eich bod wedi ystyried mwy nag un safbwynt. (Rhaid i chi gyfeirio at grefydd a chred yn eich ateb.)

Ateb y cwestiynau

Mae’n bwysig gwybod beth yw strwythur y papur arholiad a’r math o gwestiynau fydd ynddo.

Ar gyfer pob cwestiwn arholiad ystyriwch ddau beth:


•  Faint o farciau sy’n cael eu rhoi ar gyfer y cwestiwn hwn? Bydd hyn yn eich helpu i ystyried faint o amser dylech chi ei dreulio ar eich ateb a dyfnder eich ateb.

•  Beth mae’r cwestiwn yn gofyn i chi ei wneud? Ni fydd unrhyw gwestiwn byth yn gofyn i chi ysgrifennu popeth rydych chi’n ei wybod! Beth yw’r geiriau mwyaf pwysig yn y cwestiwn? Cofiwch y gallwch chi eu tanlinellu er mwyn eich helpu i ganolbwyntio ar beth mae’r cwestiwn yn ei ofyn.



Mae’n bwysig cofio bod pedwar math o gwestiwn. Bydd faint o le sydd yn eich llyfryn arholiad yn rhoi syniad i chi o ran faint i’w ysgrifennu, ond nid oes rhaid i chi lenwi’r llinellau i gyd. Mae’n bwysig hefyd eich bod yn edrych ar y gridiau marciau fel y gallwch chi weld beth sydd ei angen ar gyfer pob un o’r bandiau marciau.

Cwestiwn (a) – AA1


•  1 marc am ddiffiniad syml.

•  2 farc am ddiffiniad mwy manwl a/neu enghraifft.



Dyma’r cwestiynau cyntaf bob amser ym mhob uned. Maen nhw’n gofyn i chi nodi beth yw ystyr y cysyniad allweddol. Gall eich atebion gynnwys enghraifft.

Drwy’r llyfr, byddwch chi’n gweld enghreifftiau o ddiffiniadau ar gyfer pob un o’r cysyniadau allweddol. Mae 12 cysyniad allweddol yn Rhan A ac 8 cysyniad allweddol yn Rhan B.

Cofiwch mai dim ond dau farc sydd ar gael ar gyfer y cwestiynau hyn felly mae’n bwysig eich bod yn gallu rhoi diffiniad cywir a pherthnasol.

Cwestiwn (b) – AA1

Yn y cwestiynau hyn bydd disgwyl i chi ddisgrifio dysgeidiaeth, cred, syniad, arfer, lle, digwyddiad neu safbwynt crefyddol penodol. Mae uchafswm o bum marc ar gyfer y math hwn o gwestiwn. I gael marciau llawn, dylech chi allu dangos eich gwybodaeth drwy ddefnyddio termau crefyddol addas ac unrhyw ffynonellau doethineb neu destunau sanctaidd.



	Band
	Disgrifiad o’r Band
	Cyfanswm Marciau



	3
	Disgrifiad rhagorol, dealladwy yn dangos ymwybyddiaeth a dealltwriaeth o’r syniad, cred, arfer, dysgeidiaeth neu’r cysyniad crefyddol.
Yn defnyddio ystod o iaith a thermau crefyddol/arbenigol priodol a, lle bo’n berthnasol, ffynonellau doethineb ac awdurdod, yn eang, cywir a phriodol.

	4–5



	2
	Disgrifiad da, cyffredinol gywir sy’n dangos ymwybyddiaeth a dealltwriaeth o’r syniad, cred, arfer, dysgeidiaeth neu’r cysyniad crefyddol.
Yn defnyddio iaith a thermau crefyddol/arbenigol a ffynonellau doethineb ac awdurdod yn gyffredinol gywir.

	2–3



	1
	Datganiad cyfyngedig o wybodaeth am y syniad, cred, arfer, dysgeidiaeth neu’r cysyniad crefyddol.
Yn defnyddio iaith a thermau crefyddol/arbenigol a/neu ffynonellau doethineb ac awdurdod mewn modd cyfyngedig.

	1



	0
	Dim gwybodaeth berthnasol wedi’i darparu.
	0




Cwestiwn (c) – AA1

Mae’r cwestiynau hyn yn disgwyl i chi ‘esbonio’ dysgeidiaeth, cred, syniad, arfer, digwyddiad neu safbwynt yn y crefyddau rydych chi wedi’u hastudio. Mae uchafswm o wyth marc ar gyfer y math hwn o gwestiwn. Mae angen i chi ddefnyddio termau crefyddol addas a ffynonellau doethineb neu destunau sanctaidd perthnasol.

Yn Rhan B (Crefydd a Themâu Athronyddol), bydd gofyn i chi ystyried dau safbwynt crefyddol ar gyfer cwestiwn (c). Rhaid i’r ddau safbwynt ddod o Gristnogaeth a’r grefydd arall rydych chi’n ei hastudio yn Rhan A.



	Band
	Disgrifiad o’r Band
	Cyfanswm Marciau



	4
	Esboniad rhagorol, hynod fanwl sy’n dangos ymwybyddiaeth a dealltwriaeth o’r syniad, cred, arfer, dysgeidiaeth neu’r cysyniad crefyddol.
Yn defnyddio ystod o iaith a thermau crefyddol/arbenigol a ffynonellau doethineb ac awdurdod, yn eang, cywir a phriodol.

	7–8



	3
	Esboniad da iawn yn dangos ymwybyddiaeth o’r syniad, cred, arfer, dysgeidiaeth neu’r cysyniad crefyddol.
Yn defnyddio ystod o iaith a thermau crefyddol/arbenigol a ffynonellau doethineb ac awdurdod, yn gywir a phriodol.

	5–6



	2
	Esboniad boddhaol sy’n dangos rhywfaint o ymwybyddiaeth o’r syniad, cred, arfer, dysgeidiaeth neu’r cysyniad crefyddol.
Yn defnyddio iaith a thermau crefyddol/arbenigol a/neu ffynonellau doethineb ac awdurdod gyda pheth cywirdeb.

	3–4



	1
	Esboniad cyfyngedig sy’n dangos fawr ddim ymwybyddiaeth o’r syniad, cred, arfer, dysgeidiaeth neu’r cysyniad crefyddol.
Yn defnyddio iaith a thermau crefyddol/arbenigol a/neu ffynonellau doethineb ac awdurdod mewn modd cyfyngedig heb fawr o gywirdeb.

	1–2



	0
	Dim gwybodaeth berthnasol wedi’i darparu.
	0




Cwestiwn (ch) – AA2

Mae’r rhain yn gwestiynau pwysig iawn gan eu bod yn werth 15 marc. Mae’r cwestiwn yn gofyn i chi ddarllen a deall gosodiad ac yna:

Trafodwch y gosodiad hwn gan ddangos eich bod wedi ystyried mwy nag un safbwynt. (Rhaid i chi gyfeirio at grefydd a chred yn eich ateb.) (15)

Rhaid i’r atebion ddadansoddi, gwerthuso, cynnig safbwyntiau gwahanol a/neu amgen a dod i gasgliadau sydd wedi’u cefnogi’n dda.

Gellir cynnwys credoau anghrefyddol (ond nid oes rhaid) mewn unrhyw gwestiwn (ch) priodol sy’n ei gynnig ei hun i ymateb anghrefyddol.

Drwy’r llyfr mae tasgau a fydd yn eich helpu i ddatblygu’r sgiliau sydd eu hangen ar gyfer yr arholiad:


•  Defnyddio cyfeiriadau at grefyddau a thestunau sanctaidd a chyfeiriadau at ffynonellau doethineb ac awdurdod eraill.

•  Defnyddio iaith a thermau crefyddol.

•  Dangos yr amrywiaeth o gredoau ac arferion o fewn traddodiad crefyddol.





	Band
	Disgrifiad o’r Band
	Cyfanswm Marciau



	4
	Dadansoddiad a gwerthusiad rhagorol, hynod fanwl o’r mater yn seiliedig ar wybodaeth gynhwysfawr a chywir am grefydd, dysgeidiaeth grefyddol a rhesymu moesol.
Caiff barn glir wedi’i chefnogi’n dda ei llunio ac mae amrywiaeth gynhwysfawr o safbwyntiau gwahanol a/neu amgen yn cael eu hystyried.

Yn defnyddio ac yn dehongli iaith a thermau crefyddol/arbenigol a ffynonellau doethineb ac awdurdod yn eang, yn briodol a manwl.

	12–15



	3
	Dadansoddiad a gwerthusiad da iawn a manwl o’r mater yn seiliedig ar wybodaeth drylwyr a chywir am grefydd, dysgeidiaeth grefyddol a rhesymu moesol. Caiff barn ei llunio gyda chefnogaeth ac mae amrywiaeth gytbwys o safbwyntiau gwahanol a/neu amgen yn cael eu hystyried. Yn defnyddio ac yn dehongli iaith a thermau crefyddol/arbenigol a ffynonellau doethineb ac awdurdod, yn briodol a manwl.
	8–11



	2
	Dadansoddiad a gwerthusiad boddhaol o’r mater sy’n seiliedig ar rywfaint o wybodaeth gywir am grefydd, dysgeidiaeth grefyddol a rhesymu moesol. Mae rhai barnau’n cael eu ffurfio a rhai safbwyntiau gwahanol a/neu eraill yn cael eu hystyried. Yn defnyddio ac yn dehongli rhywfaint o iaith a thermau crefyddol/arbenigol, a/neu ffynonellau doethineb ac awdurdod gyda pheth cywirdeb.
	4–7



	1
	Dadansoddiad a gwerthusiad gwan o’r mater sy’n seiliedig ar wybodaeth gyfyngedig a/neu anghywir am grefydd, dysgeidiaeth grefyddol a/neu resymu moesol. Ymgais gyfyngedig a/neu wan neu ddim ymgais o gwbl i lunio barn neu i gynnig safbwyntiau gwahanol a/neu amgen. Defnydd gwael neu ddim defnydd o gwbl o iaith grefyddol/arbenigol, termau a/neu ffynonellau doethineb ac awdurdod.
	1–3



	0
	Dim safbwynt perthnasol wedi’i ddarparu.
	0




Bydd 6 marc ar gael hefyd yng Nghwestiwn 1(ch) am sillafu, atalnodi a defnyddio gramadeg yn gywir.

Nodyn ychwanegol

Mae manyleb gyflawn CBAC ar gael ar wefan CBAC.

Mae amrywiaeth o adnoddau digidol a deunyddiau eraill i gefnogi addysgu’r fanyleb hon ar wefan CBAC.

Mae mwy o wybodaeth ar gael yn y fanyleb ynglŷn ag astudio crefyddau eraill (Cristnogaeth Gatholig, Hindŵaeth, Sikhiaeth) nad ydynt wedi’u cynnwys yn y gwerslyfr hwn.

*Mae’r term ‘cred’ yn cynnwys cred grefyddol ac anghrefyddol fel sy’n briodol i ofynion cynnwys y pwnc.


Cristnogaeth


[image: ]

Cysyniadau Allweddol

Barn Y gred y bydd Duw’n barnu pa un a yw bodau dynol yn haeddu mynd i Deyrnas Nefoedd ai peidio.

Bedydd Defod dderbyn yw’r sacrament hwn, y mae pobl yn dod yn aelodau o’r Eglwys trwyddo. Mae’r gair ‘bedyddio’ yn golygu trochi mewn dŵr. Mae dŵr yn cael ei ddefnyddio yn symbol o bechod yn cael ei olchi ymaith.

Beibl Testun sanctaidd Cristnogol y mae Cristnogion yn credu iddo gael ei ddatgelu a/neu ei ysbrydoli gan Dduw. Mae’n cynnwys yr Hen Destament a’r Testament Newydd.

Conffyrmasiwn Defod pan mae unigolyn sydd wedi cael ei fedyddio (yn enwedig un sydd wedi cael ei fedyddio pan oedd yn faban) yn cadarnhau ei gred Gristnogol ac yn cael ei gydnabod yn aelod llawn o’r Eglwys.

Datguddiad Duw yn ei wneud ei hunan yn hysbys i’r ddynoliaeth; er enghraifft, trwy’r Beibl.

Ewcharist Mae’n golygu ‘diolchgarwch’, a hefyd yn cael ei alw’n ‘Gymun Bendigaid’. Y gwasanaeth sy’n dathlu marwolaeth ac atgyfodiad Iesu. Mae’r bara a’r gwin yn cynrychioli corff a gwaed Iesu (neu, fel mae rhai Cristnogion, er enghraifft Catholigion, yn ei gredu, yn wirioneddol yn dod yn gorff a gwaed Iesu). Mae’r Ewcharist yn ail-greu’r Swper Olaf.

Ewyllys rydd Y gallu i wneud dewisiadau (yn enwedig dewisiadau moesol) yn wirfoddol ac yn annibynnol. Y gred nad oes dim wedi’i ragordeinio.

Llwon Addewidion sy’n cael eu gwneud rhwng pobl, neu addewidion unigolyn i Dduw. Mae llwon priodas yn addewidion y mae’r briodferch a’r priodfab yn eu gwneud, gan eu hymrwymo eu hunain, y naill i’r llall.

Nefoedd/Uffern Nefoedd – ‘man’ neu ‘gyflwr’ yn y byd a ddaw ar gyfer y rhai hynny sy’n derbyn gras a maddeuant Duw yn y bywyd hwn, a lle byddant yn mwynhau bodolaeth dragwyddol ym mhresenoldeb Duw yn y bywyd nesaf. Uffern – ‘man’ neu ‘gyflwr’ cosb mewn bywyd ar ôl marwolaeth i’r rhai hynny sydd, o’u hewyllys rydd eu hunain, yn gwrthod gras a maddeuant Duw, ac yn dewis byw, yn dragwyddol, y tu allan i bresenoldeb Duw.

Pererindod Taith sy’n cael ei gwneud i le sanctaidd yn weithred o addoli neu ddefosiwn, er enghraifft, efallai bydd Cristnogion yn ymweld â Jerwsalem er mwyn cerdded yn ôl troed Iesu.

Rheswm Proses o feddwl yn rhesymegol; y gallu i feddwl mewn modd rhesymegol. Ffurfio barn a safbwyntiau trwy ystyriaeth resymol sy’n seiliedig ar dystiolaeth.

Symbolau priodas Nodweddion y seremoni briodas sy’n dynodi pwrpas ac ystyr priodas. Er enghraifft, mae’r fodrwy briodas, sy’n gylch parhaus o fetel gwerthfawr, yn symbol o’r cariad diderfyn, gwerthfawr sydd rhwng y priodfab a’r briodferch.

Cwestiynau Craidd

Sut mae Cristnogion yn nodi camau ar daith bywyd?

Ydy’r Beibl yn wir?

I beth mae’r Beibl yn cael ei ddefnyddio?

Pam mae Cristnogion modern yn mynd ar bererindod?

A oes bywyd ar ôl marwolaeth?

Beth sydd ei angen ar Gristnogion er mwyn cyrraedd y nefoedd?

